Diari Oficial de la Generalitat Valenciana


Sumari del DOGV 6021, del 26-05-2009 (2009/5930)

ORDE de 26 de març de 2009, de la Conselleria de Cultura i Esport, per la qual es convoquen set beques per a la restauració de béns mobles en l'àmbit competencial de la Direcció General de Patrimoni Cultural Valencià de la Comunitat Valenciana.
----------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6021

Data del DOGV
:   26-05-2009

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2009/5930


Data del document
:   26-03-2009

Organisme emissor
:   Conselleria de Cultura i Esport

Tipus de document
:   Ordre

Anàlisi jurídica

 Descriptors 

:   * assignació per estudis
    * ajuda pública
    * suport econòmic

ORDE de 26 de març de 2009, de la Conselleria de Cultura i Esport, per la qual es convoquen set beques per a la restauració de béns mobles en l'àmbit competencial de la Direcció General de Patrimoni Cultural Valencià de la Comunitat Valenciana. [2009/5930]
L'Estatut d'Autonomia de la Comunitat Valenciana, aprovat per la Llei Orgànica 5/1982, d'1 de juliol, i modificat per la Llei Orgànica 1/2006, de 10 d'abril, establix en l'article 49.5 la competència exclusiva de la Generalitat en matèria de patrimoni històric, artístic, monumental, arquitectònic, arqueològic i científic, sense perjuí del que establix l'article 149.1.28 de la Constitució espanyola. Estes funcions van ser transferides a la Generalitat pel Reial Decret 3066/1983, de 13 d'octubre, i les té atribuïdes la Conselleria de Cultura i Esport pel Decret 7/2007, de 28 de juny, del president de la Generalitat, pel qual s'assignen competències a les conselleries.
La Llei 4/1998, d'11 de juny, de Patrimoni Cultural Valencià, establix en l'article 88 que la Generalitat, en el marc de la política de protecció i foment del patrimoni cultural valencià, promourà campanyes públiques de divulgació i formació.
En este marc, la Conselleria de Cultura i Esport ha considerat oportú desplegar una línia d'actuació encaminada a la formació i el perfeccionament de personal restaurador del patrimoni artístic i orientada a incrementar l'acció protectora dels béns mobles de la Comunitat Valenciana, ja que les labors que comprén la conservació d'estos béns requerixen uns coneixements tècnics especialitzats.
Per això, de conformitat amb el que disposen la Llei 38/2003, de 17 de novembre, General de Subvencions, i el Decret 108/1992, de 6 de juliol, del Govern valencià, pel qual es regula la concessió de beques, i fent ús de les facultats que em conferix l'article 28 de la Llei 5/1983, de 30 de desembre, del Consell,
ORDENE
Article primer. Objecte
Es convoca un concurs públic per a la concessió de set beques per a la restauració de béns mobles en l'àmbit competencial de la Direcció General de Patrimoni Cultural Valencià de la Comunitat Valenciana, i s'aproven les bases per les quals es regix esta convocatòria, així com els models d'instància, que s'hi adjunten com a annexos I, II, III i IV.
Article segon. Import de les beques
L'import total d'estes beques és de 36.060 € (trenta-sis mil seixanta euros) i s'ha de satisfer a càrrec de l'aplicació pressupostària 78.81.85.193.89.9, línia T4489000, del pressupost de la Generalitat per a l'exercici de 2009.
Article tercer. Exempció comunitària de les ajudes a la Comissió Europea.
La present convocatòria no necessita ser notificada a la Comissió Europea, ja que no complix tots els requisits de l'apartat 1 de l'article 87 del Tractat CE, perquè no interferix en el tràfic ni, per tant, en la competència i per l'escàs import de les ajudes, tot això d'acord amb el que disposa l'article 7.4 del Decret 147/2007, de 7 de setembre, del Consell, en relació amb el que establix l'article 3.4 de la mateixa norma.
DISPOSICIÓ ADICIONAL
Única
Es delega en la directora general de Patrimoni Cultural Valencià la facultat de concedir estes beques i se l'autoritza perquè dicte les resolucions necessàries per al desplegament i l'execució d'esta orde.
DISPOSICIONS FINALS
Única
La present orde entrarà en vigor a partir de l'endemà de la publicació en el Diari Oficial de la Comunitat Valenciana.
De conformitat amb el que establixen els articles 107, 116 i 117 de la Llei de Règim Jurídic de les Administracions Públiques i del Procediment Administratiu Comú, i els articles 10, 14 i 46 de la Llei Reguladora de la Jurisdicció Contenciosa Administrativa, contra el present acte, que posa fi a la via administrativa, es pot presentar potestativament recurs de reposició, o directament recurs contenciós administratiu, en els terminis i davant dels òrgans que s'indiquen a continuació:
a) El recurs de reposició l'han d'interposar els interessats diferents de les administracions públiques davant de l'òrgan que dicta el present acte en el termini d'un mes a comptar des de l'endemà de la publicació.
b) El recurs contenciós administratiu ha de plantejar-se davant del Tribunal Superior de Justícia de la Comunitat Valenciana en el termini de dos mesos a comptar des de l'endemà de la publicació.
València, 26 de març de 2009
La consellera de Cultura i Esport,
TRINIDAD MIRÓ MIRA
Bases per a la concessió de set beques per a la restauració de béns mobles en l'àmbit competencial de la Direcció General de Patrimoni Cultural Valencià de la Comunitat Valenciana.
Primera. Objecte
La beques s'atorguen a fi de facilitar als i les professionals de la restauració l'aprenentatge de noves tècniques i criteris així com la possibilitat de participar en la restauració de fons artístics de la Comunitat Valenciana.
Segona. Modalitats i dotació econòmica
1. Set beques de formació i perfeccionament per a personal restaurador.
2. L'horari serà de 36 hores setmanals, que es distribuiran entre cinc matins i dos vesprades.
3. La dotació de cada beca serà de 5.151,43 € (cinc mil cent cinquanta-un euros i quaranta-tres cèntims), que es pagaran en tres terminis, des de la concessió fins al 31 de desembre, amb el lliurament previ del certificat d'aprofitament expedit per la directora general de Patrimoni Cultural Valencià, sense que es puguen superar en cap cas els límits percentuals que per als avançaments en transferències corrents establix l'article 47.1 bis del Text Refós de la Llei d'Hisenda Pública de la Generalitat.
Tercera. Requisits de les persones aspirants
Les beques objecte d'esta convocatòria s'han d'adjudicar per mitjà d'un concurs entre les diverses persones aspirants que complisquen els requisits següents i els acrediten documentalment:
1. Tindre la nacionalitat espanyola o la de qualsevol altre estat de la Unió Europea i tindre la residència a la comunitat autònoma valenciana.
2. Tindre la llicenciatura en Belles Arts o qualsevol altra carrera de contingut anàleg cursada en un estat distint d'Espanya, amb l'acreditació en este últim cas del contingut o nivell anàleg, i haver cursat assignatures de restauració, o tindre la diplomatura en Restauració per algunes de les escoles superiors de Conservació i Restauració de Béns Culturals, obtinguda durant els últims sis anys.
3. Tindre experiència demostrada en el camp de la restauració de pintura de cavallet, pintura mural i restauració arqueològica.
Quarta. Sol·licituds, termini de presentació i documentació que s'hi ha d'adjuntar preceptivament
1. Les sol·licituds s'han de formular segons el model d'imprés normalitzat que s'adjunta a les presents bases com a annex I i que figura en l'adreça d'Internet http://www.cult.gva.es/dgpa/, i s'han de dirigir a la Conselleria de Cultura i Esport, Direcció General de Patrimoni Cultural Valencià. Els dits impresos també poden obtindre's a les dependències de la Conselleria de Cultura i Esport, als servicis centrals del carrer Colom, núm. 66, de València.
2. Les sol·licituds han de presentar-se en el termini de quinze dies hàbils a partir de l'endemà de la publicació d'esta convocatòria en el Diari Oficial de la Comunitat Valenciana.
3. Les sol·licituds poden presentar-se al Registre General de la Conselleria de Cultura o per qualsevol dels mitjans establits en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
4. Les sol·licituds s'han d'acompanyar amb:
a) Fotocòpia compulsada de la titulació acadèmica.
b) Fotocòpia compulsada del certificat de l'expedient acadèmic.
c) Currículum de la persona sol·licitant. Els treballs adduïts en el currículum s'han de justificar per mitjà d'un informe subscrit per l'empresa, la persona o l'entitat per a la qual s'ha treballat, en què s'especifiquen i es descriguen detalladament les actuacions realitzades, i en què es transcriguen literalment els documents acreditatius del pagament efectuat a la persona sol·licitant pels seus servicis o s'indique, si és el cas, sota declaració responsable de la dita empresa o persona, amb les advertències legals que siguen aplicables al cas, que no s'han generat honoraris pels servicis prestats. En el cas de prestacions realitzades a favor de qualsevol de les administracions públiques, s'han d'acreditar amb un certificat acreditatiu expedit per estes.
d) Manteniment a tercers, segons el model de l'annex III.
e) Document de cessió de drets de propietat intel·lectual, segons el model normalitzat que s'hi adjunta com a annex IV.
f) Certificats vigents acreditatius d'estar al corrent en el compliment de les obligacions tributàries estatals i autonòmiques i amb la Seguretat Social, d'acord amb el que disposen l'article 47.7 del Text Refós de la Llei d'Hisenda Pública de la Generalitat Valenciana i els articles 22 i 23 del Reial Decret 887/2006, de 21 de juliol, pel qual s'aprova el reglament de la Llei 38/2003, de 17 de novembre, General de Subvencions. Si el certificat no és expedit en el termini previst en esta última norma, s'haurà d'adjuntar a la sol·licitud de la subvenció l'acreditació d'haver-lo sol·licitat, i s'haurà d'aportar tan prompte com siga expedit per l'òrgan competent.
En el cas que la persona interessada no estiga ni haja estat obligada en el període anterior de dotze mesos al compliment de les obligacions tributàries i amb la Seguretat Social, bastarà amb la presentació d'una declaració responsable, el model de la qual s'establix en l'annex II d'esta orde.
Si la sol·licitud no conté totes les dades exigides o hi falta documentació acreditativa, es requerirà a la persona interessada que, en el termini de deu dies, corregisca la falta o aporte els documents preceptius, amb la indicació que si no ho fa, es considerarà que ha desistit de la seua petició, després de dictar la resolució corresponent de conformitat amb el que disposen els articles 42 i 71 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
Cinquena. Mèrits avaluables en el concurs
Els mèrits, que s'han d'acreditar documentalment, seran avaluats d'acord amb el barem següent:
- Expedient acadèmic: fins a 5 punts.
- Altres títols: (grau de Doctor/a en Belles Arts, altres titulacions relacionades amb l'objectiu de la convocatòria): fins a 1 punt.
- Cursos específics de restauració (40 hores o més): fins a 0.50 punts.
- Experiència en restauració artística, que s'ha d'acreditar de la forma que establix la base quarta, apartat quatre, lletra c: fins a 3 punts.
- Publicacions relacionades amb la restauració, aportació de treballs o ponències a congressos, jornades o seminaris en l'àmbit de la restauració: fins a 1 punt.
Sisena. Tramitació i instrucció del procediment. Comissió avaluadora
La concessió de les beques entre les persones aspirants que concórreguen a la convocatòria s'ha de fer pel procediment de concurrència competitiva.
El procediment l'ha de tramitar i instruir el cap del Servici del Patrimoni Arquitectònic i Mediambiental de la Direcció General de Patrimoni Cultural Valencià.
Per a la valoració dels mèrits de les persones sol·licitants, es constituirà una comissió qualificadora integrada per:
- La directora gerent de l'Institut Valencià de Conservació i Restauració de Béns Culturals.
- El cap del Servici de Patrimoni Arquitectònic i Mediambiental.
- Tres tècnics/tècniques de la Direcció General de Patrimoni Cultural Valencià, designats/ades per la directora general de Patrimoni Cultural Valencià, un/a dels quals actuarà, a més, com a secretari/ària amb veu i vot.
Es faculta la comissió avaluadora per a efectuar, per mitjà dels seus membres o a través de l'assessorament d'un altre personal tècnic, totes les comprovacions necessàries per a qualificar millor els mèrits adduïts, i fer un seguiment periòdic del treball realitzat durant la beca. La comissió podrà tindre tant de personal assessor com considere convenient.
Setena. Resolució del procediment i publicitat
Finalitzada la valoració dels mèrits corresponents a cada expedient, la comissió qualificadora elevarà l'acta del concurs, amb la proposta d'adjudicació, a la directora general de Patrimoni Cultural Valencià, la qual resoldrà per delegació la convocatòria de les beques. Així mateix, la comissió podrà formular una proposta en el sentit que la convocatòria siga declarada deserta si, segons el seu parer, no hi ha concursants amb prou mèrits per a meréixer l'adjudicació.
La resolució que adjudica les beques esgota la via administrativa i s'ha de publicar en el Diari Oficial de la Comunitat Valenciana, ajustant-se al que disposa l'article 18.1 de la Llei 38/2003, de 17 de novembre, General de Subvencions.
Si en el termini de tres mesos comptats des del dia de la publicació de la present orde de convocatòria no s'acorda ni es notifica la resolució corresponent, es considerarà que totes les peticions presentades han quedat desestimades, sense perjuí de l'obligació legal de resoldre expressament la present convocatòria.
Huitena. Incompatibilitat de la beca
La beca és incompatible amb la realització de treballs o estudis que dificulten el compliment de la finalitat proposada i amb la percepció d'altres beques i ajudes públiques o privades.
Novena. Obligacions de la persona beneficiària
Té la consideració de beneficiària de la beca la persona destinatària dels fons públics que ha de realitzar l'activitat que en fonamenta l'atorgament o que es troba en la situació que en legitima la concessió.
A més de les obligacions de l'article 14 de la Llei 38/2003, de 17 de novembre, General de Subvencions, la persona beneficiària està obligada a:
a) Col·laborar amb el personal tècnic designat per l'Institut Valencià de Restauració de Conservació de Béns Culturals i la Direcció General de Patrimoni Cultural Valencià en els treballs específics que la direcció de l'Institut li encomane i en l'horari i el lloc que establisca l'Institut Valencià de Conservació i Restauració de Béns Culturals.
b) Sotmetre's a les actuacions inspectores de la Direcció General de Patrimoni Cultural Valencià, així com a qualsevol altra de comprovació i control financer que puga realitzar la Intervenció General de la Generalitat, aportant tota la informació que li siga requerida en l'exercici de les actuacions anteriors en relació amb les beques concedides.
c) Comunicar a la Direcció General de Patrimoni Cultural Valencià l'obtenció d'altres subvencions, ajudes, ingressos o recursos que financen les activitats subvencionades. Esta comunicació haurà d'efectuar-se tan prompte com se sàpia, i en tot cas abans de justificar l'aplicació donada als fons percebuts.
d) En finalitzar els treballs de restauració, les persones becades hauran d'aportar una memòria en què s'incloga documentació i es descriga el procés de restauració efectuat, i en què es justifique el compliment íntegre del comportament per al qual es concedix la beca, abans del 20 de desembre de 2009. Este terme es considera essencial i no admet cap pròrroga.
e) Procedir al reintegrament dels fons percebuts en els casos previstos en l'article 37 de la Llei 38/2003, de 17 de novembre, General de Subvencions.
Deu. Resultats científics
Els resultats científics i la memòria derivats dels treballs que la persona becada realitze quedaran en propietat exclusiva de la Conselleria de Cultura i Esport, i no podran ser utilitzats per la persona becada sense l'autorització corresponent de la Direcció General de Patrimoni Cultural Valencià.
Els autors de les obres entregades a l'empara d'esta convocatòria es comprometen des del moment mateix de la sol·licitud a cedir per escrit i gratuïtament els drets d'explotació regulats en els articles del 17 al 25 del Reial Decret Legislatiu 1/1996, de 12 d'abril, pel qual s'aprova el Text Refós de la Llei de Propietat Intel·lectual, en totes i cada una de les modalitats previstes legalment en l'àmbit nacional i internacional, indefinidament i en règim d'exclusivitat, si bé la Generalitat podrà autoritzar la publicació de l'obra per compte de l'autor o d'un tercer, sense perjuí dels drets personalíssims i irrenunciables que a favor de l'autor establix la llei anterior.
Onze. Duració de les beques
Les beques objecte d'esta convocatòria tenen una duració que va des del moment de la concessió fins al 31 de desembre de 2009, prorrogables conforme a l'article 3 del Decret 108/1992, de 6 de juliol, del Govern valencià; la pròrroga sempre se supeditarà a l'existència de crèdit adequat i suficient en l'exercici de 2010 i al fet que, havent-hi proposta expressa en eixe sentit de la comissió avaluadora, així siga resolt per la directora general del Patrimoni Cultural Valencià. En tot cas, la duració de la beca no pot excedir l'any.
Dotze. Naturalesa de les beques
Estes beques són de formació i perfeccionament de coneixements, i han de ser supervisades pel personal tècnic especialista que designe la Direcció General de Patrimoni Cultural Valencià o l'Institut Valencià de Conservació i Restauració de Béns Culturals.
El fet d'haver gaudit de la beca no establix cap tipus de relació laboral amb la Conselleria de Cultura i Esport, ni suposa cap compromís per a la incorporació posterior de la persona becada a la plantilla de la Direcció General de Patrimoni Cultural Valencià ni a l'Institut Valencià de Conservació i Restauració de Béns Culturals.
Tretze
Tota alteració de les condicions tingudes en compte per a la concessió de les beques i, en tot cas, l'obtenció concurrent de beques, subvencions o ajudes atorgades per altres administracions o ens públics o privats, podran donar lloc a la modificació de la resolució de concessió.
Catorze
Serà procedent el reintegrament de les quantitats percebudes i l'exigència de l'interés de demora des del moment del pagament de l'ajuda en els casos següents:
a) L'obtenció de la subvenció falsejant les condicions requerides o ocultant les que ho hagueren impedit.
b) L'incompliment total o parcial de l'objectiu, de l'activitat, del projecte o del comportament que fonamenten la concessió de la subvenció.
c) L'incompliment de l'obligació de justificació o la justificació insuficient.
d) L'incompliment de l'obligació d'adoptar les mesures de difusió contingudes en la Llei General de Subvencions.
e) La resistència, excusa, obstrucció o negativa a les actuacions de comprovació i control financer, així com l'incompliment de les obligacions comptables, registrals o de conservació de documents quan d'això derive la impossibilitat de verificar l'ús donat als fons percebuts, el compliment de l'objectiu, la realitat i regularitat de les activitats subvencionades o la concurrència de subvencions, ajudes, ingressos o recursos per a la mateixa finalitat, procedents de qualsevol administració o ens públic o privat, nacionals, de la Unió Europea o d'organismes internacionals.
f) L'incompliment de les obligacions imposades per l'administració a les persones beneficiàries, així com dels compromisos adquirits per estes, amb motiu de la concessió de la subvenció, sempre que afecten o es referisquen a la manera en què s'han d'aconseguir els objectius, realitzar l'activitat, executar el projecte o adoptar el comportament que fonamenta la concessió de la subvenció.
g) L'incompliment de les obligacions imposades per l'administració a les persones beneficiàries, així com dels compromisos adquirits per estes, amb motiu de la concessió de la subvenció, diferents dels anteriors, quan d'això derive la impossibilitat de verificar l'ús donat als fons percebuts, el compliment de l'objectiu, la realitat i regularitat de les activitats subvencionades o la concurrència de subvencions, ajudes, ingressos o recursos per a la mateixa finalitat, procedents de qualsevol administració o ens públic o privat, nacionals, de la Unió Europea o d'organismes internacionals.
h) L'adopció, en virtut del que establixen els articles del 87 al 89 del Tractat de la Unió Europea, d'una decisió de la qual derive una necessitat de reintegrament.
i) La renúncia, sense causa suficient i degudament acreditada, a la realització de l'activitat després de l'atorgament.
A este efecte, no es considerarà causa suficient l'obtenció de beques, subvencions o ajudes atorgades per altres administracions o ens públics o privats, circumstància que comportarà la perduda total de la subvenció.
La renúncia, encara que hi concórrega causa suficient, haurà de ser comunicada formalment a l'administració amb una anticipació de quinze dies, i la falta d'este preavís comportarà la pèrdua total de la subvenció, amb l'audiència prèvia de la persona interessada, llevat de casos de força major.
En cas que el compliment de la persona beneficiària s'aproxime de manera significativa al compliment total i acredite una actuació inequívocament tendent a la satisfacció dels seus compromisos, llevat de la renúncia injustificada o no degudament preavisada, la quantitat que s'haurà de reintegrar es determinarà, segons el principi de proporcionalitat, per l'aplicació dels criteris enunciats en el paràgraf n de l'apartat 3 de l'article 17 de la Llei 38/2003, de 17 de novembre, General de Subvencions.
Igualment, en el cas de concurrència de subvencions o ingressos, quan l'ajuda principal siga de la Generalitat serà procedent el reintegrament de l'excés obtingut sobre el cost de l'activitat desplegada.